Štefanec, Ivan, poslanec Európskeho parlamentu (2021-06-18):
Ďakujem pekne, pán predsedajúci. Dámy a páni, kolegyne a kolegovia, vážim si možnosť sa vám prihovoriť v tejto vzácnej snemovni, v ktorej som ja sám osobne strávil osem rokov a nie je to tak dávno, čo sme tu mali možnosť spolu hovoriť na tému fondu obnovy a odolnosti a mám silný pocit, že to bolo aj užitočné. Dnes sme ďalej a hovoríme v tomto dôležitom stále pandemickom čase o budúcnosti Slovenska, o budúcnosti našej Európskej únie. Myslím si, že tie základné otázky sú tri. Akú Európu chceme mať, akú má v nej hrať úlohu Slovensko a predovšetkým, ako zlepšiť podmienky pre život ľudí na Slovensku? Dovoľte mi zhrnúť také krátke poučenie len v troch bodoch zo súčasnej pandemickej situácie, ktorá, samozrejme, nie je ľahká, je novou situáciou pre nás všetkých. To prvé poučenie je predovšetkým, že akúkoľvek krízu dokážeme prekonať lepšie spoločnými európskymi riešeniami. Ten už spomínaný spoločný európsky nákup vakcín je pekným príkladom. Na Slovensku v súčasnosti máme viac než 
3,1 milióna použitých registrovaných vakcín zo spoločného európskeho nákupu. Oproti tomu na neregistrovanú vakcínu mimoeurópskeho nákupu máme v čakárni podľa posledných údajov 5 411 záujemcov. Občania teda jasne dali najavo svoj názor, inými slovami 99,9 % použitých vakcín na Slovensku je zabezpečených spoločným európskym postupom. To druhé poučenie sa týka ekonomiky. Máme najhoršiu ekonomickú recesiu v Európe od 2. svetovej vojny a opäť ju prekonáme len spoločne. Z európskych prostriedkov máme vyčlenených na fond obnovy, na tento nový európsky Marshallov plán 750 miliárd, pre Slovensko 6 miliárd eur. Chcem na to opäť upozorniť, pretože ešte z minulého programovacieho obdobia máme nevyužitých viac než 8 miliárd. Na nové programovacie obdobie máme vyčlenených viac než 12 miliárd a spolu s fondom obnovy, s tým 6-miliardovým pre Slovensko, sú to obrovské prostriedky, ktoré doteraz Slovensko ešte nemalo šancu využiť. Potrebujeme, si myslím, zásadne zlepšiť verejné obstarávanie, zlepšiť tieto procesy a posilniť aj z hľadiska kvality ľudských zdrojov čerpanie európskych prostriedkov. Je to základná úloha pre všetkých, ktorí to myslia so Slovenskom dobre. No a tretia oblasť, ktorá je zásadným poučením z pandémie, sa týka digitalizácie. Digitalizácia zmenila náš život, v pandémii sme sa všetci posunuli do digitálneho sveta, zmenili sa technologické postupy, zmenili sa postupy vo výučbe na školách a len aj práca v politike, či už online hlasovanie alebo naše komunikácie s občanmi alebo medzi politikmi cez webinare. Myslím si, že to zníženie nákladov a zvýšenie efektívnosti, čo nám digitalizácia priniesla, je dobrým poučením aj do budúcna a práve preto potrebujeme zlepšiť digitálnu infraštruktúru, investovať viac do digitálnych zručností a aj na európskej úrovni pripraviť pravidlá pre spoločný európsky digitálny trh. A to je aj oblasť, ktorej sa osobnej aj ja venujem. Potrebujeme tu zladiť pravidlá v tom online a offline svete a zabezpečiť nielen lepšiu ochranu dát, ale najmä pravidlá pre férovú súťaž. V čom teda potrebujeme v Únii viac spolupracovať? Osobne som presvedčený, že musíme byť akcieschopnejší a rýchlejší v rozhodovaní, preto potrebujeme zefektívniť aj systém rozhodovania. V ekonomickej oblasti je potrebné dokončiť spoločný trh, osobitne v oblasti služieb. Potrebujeme odstrániť bariéry, ktoré na ňom ešte stále bránia tvorbe pracovných miest. A tí, ktorí tvoria najviac pracovných miest, sú malí podnikatelia, ktorí nám hovoria, že teraz majú, samozrejme, ťažké časy, viac než polovica nich v celej Únii čelí existenčným ťažkostiam, potrebujú zásadne zlepšiť prístup k finančným zdrojom, osobitne ku kapitálu, preto potrebujeme vybudovať spoločnú kapitálovú úniu. Pre lepšie ceny energií potrebujeme dobudovať energetickú úniu. Pre lepšiu pripravenosť na krízové stavy potrebujeme viac spolupráce v oblasti zdravotníctva, teda nielen spoločné nákupy vakcín, ale aj kľúčových liekov a zdravotníckych pomôcok a samozrejme lepšiu informovanosť o lekároch a zdravotníckych kapacitách. Tu hovoríme o akejsi zdravotnej únii. Pre bezpečnosť našich občanov potrebujeme obrannú úniu. Projektov spolupráce teda je viac, návrhov je viac a jednoduchá odpoveď na otázku, kde spolupracovať viac, je podľa mňa úplne jednoduchá: tam, kde to zlepší život občanom. Spolupráca ale musí byť postavená na základoch, na ktorých je postavená aj naša Únia. A základným princípom, na ktorom je postavená, je princíp subsidiarity. A som rád, že už tu bol dnes v rozprave zvýraznený. Osobne si ho ctím a vždy si ho budem ctiť práve počas pôsobenia v Národnej rade, keď som bol predseda výboru pre európske záležitosti, svojho času som ako prvý verejný činiteľ uplatnil princíp subsidiarity voči európskej legislatíve viacnásobne. A zdôrazňujem ho aj dnes aj na pôde Európskeho parlamentu, aj dnes pri tejto vzácnej chvíli, kedy máme možnosť spolu rozprávať. Aktuálnym prípadom je už tiež spomínaná správa socialistického europoslanca Matića, ktorá je podľa môjho názoru pokusom spochybniť základné princípy, na ktorých je Únia postavená a ten princíp je princíp subsidiarity a suverenity členských štátov, v tomto prípade v otázkach rodinnej politiky. Je pravdou, že táto správa nemá legislatívnu váhu, no takéto správy oslabujú dôveru občanov v to, že Európa sa pridŕža svojich koreňov, a tie sú bezpochyby kresťanské. Osobne som hlboko presvedčený, že v téme rodiny sa Národná rada vyjadrila veľmi jasne, máme ústavný zákon o ochrane rodiny, svojho času som hrdý na to, že som mohol k tomu sám prispieť a týmto zákonom, touto, týmto ústavným zákonom sa treba aj riadiť a treba ho rešpektovať. Nespochybňujem, že existujú aj iné formy spolužitia dospelých ľudí, ale rodina, tak ako je definovaná v našej ústave, si zasluhuje pozornosť zo strany štátu, verejných činiteľov i spoločnosti. A osobitne tá, ktorá je z objektívnych príčin nie úplná alebo sa dostala do ťažkostí. Dámy a páni, akú teda chceme mať Európu? Podľa mňa takú, ktorá bude Úniou slobodných štátov a kde bude rešpektovaný ich názor a takú, kde budú dodržiavané pravidlá, na ktorých je Únia postavená. Akú v nej má hrať úlohu Slovensko? Predovšetkým aktívnu. Denno-denne musíme presadzovať naše záujmy spoločne s vami a musíme prispievať ku rozvoju našej krajiny a nášho unikátneho mierového európskeho projektu. Čím budeme aktívnejší, tým môžeme vytvoriť aj lepšie podmienky pre našich občanov, aby sme presadzovali aj ich názory a námety. No a v neposlednom rade ako zlepšiť podmienky pre život ľudí na Slovensku? Určite len dodržiavaním pravidiel a užšou európskou spoluprácou v oblastiach, ktoré prinášajú úžitok našim občanom, a to už je spomínaná zdravotná únia, energetická únia, kapitálová únia alebo trebárs bezpečnostná, menová únia, ktorá už celkom funguje, ale tiež sa dá tam mnohé zlepšiť, alebo aj jednoduché dokončenie spoločného trhu. Zo všetkých týchto projektov budú profitovať ľudia. Zároveň musíme rešpektovať princíp subsidiarity, osobitne v kultúrno-etickej oblasti a v oblasti rodinného práva. Dámy a páni, Konferencia o budúcnosti Európy nie sú len formalizované stretnutia. Občania sa môžu vyjadriť už dnes aj online formou a je na každom z nás, ako k nej pristúpime, k tejto konferencii, a ako budeme aktívni. Ja sám som včera zorganizoval jednu konferenciu v ekonomickej oblasti na tému Budúcnosť Európy a myslím si, že bola veľmi užitočná. Každý takýto námet, či už príde zo strany europoslancov alebo vás poslancov Národnej rady, je vítaný a teším sa na túto diskusiu. Verím, že na rozvoji našej Únie budeme spolupracovať a osobne sa na ďalší rok v rámci Konferencie o budúcnosti Európy veľmi teším. Ďakujem veľmi pekne, pekný deň. (Potlesk.)